JP Duminy

Jean-Paul Duminy (14 April 1984 in Kaapstad) is 'n voormalige Suid-Afrikaanse krieketspeler. Duminy was 'n suksesvolle top-orde kolwer, 'n geoefende veldwerker en 'n nuttige aflosbouler. Hy het bekendheid verwerf tydens die Suid-Afrikaanse onder-19 toer na Engeland in 2003 en in die 2003-04 plaaslike seisoen, waar hy gemiddeld meer as 72 per kolfbeurt gehandhaaf het, slegs twee jaar na hy lid van die Westelike Provinsiespan geword het. Alhoewel hy minder gereeld in kitskrieket geboul het, vind hy ook sukses met die bal, en maak sy EDI-debuut in 2004 teen Sri Lanka. Hy het onder meer tydens die Krieketwêreldbeker 2011, 2015 en 2019 vir Suid-Afrika gespeel.

Loopbaan 

Duminy het sy toetsbuiging teen Australië op die WACA in Perth op 17 Desember 2008 gemaak, nadat hy sy beseerde onderkaptein Ashwell Prince vervang het. Met 50 nie uit nie in die tweede beurt, slaan hy die wenlopies in die wedstryd ná 'n ononderbroke honderdtal-vennootskap met AB de Villiers. Sy prestasie word geloof deur talle kritici, waaronder Peter Roebuck. In die volgende toets, wat op Gesinsdag begin het, kombineer Duminy met die stertkolwers om sy eerste toetshonderdtal van 166 aan te teken. Suid-Afrika was meer as 200 lopies agter toe hulle hul sewende paaltjie verloor het in die eerste beurt. Hiermee het hy en Dale Steyn (76) saam 180 bygevoeg en Graeme en Peter Pollock se Suid-Afrikaanse negende-paaltjierekord teen Australië oortref. Suid-Afrika het met 'n 62 lopie-voorsprong geëindig en omskep dit in 'n nege paaltjie-oorwinning. Dit verseël die reeks vir die Proteas, die eerste keer dat Suid-Afrika in Australië 'n toetsreeks wen, en Australië verloor hul eerste tuistoetsreeks in 16 jaar.

Hy neem ook sy eerste toetspaaltjie, dié van Michael Clarke, in die derde toets op die toer. Hy het een van die indrukwekkendste vangskote ooit geneem tydens die tweede Twintig20I teen Australië in Brisbane. David Hussey moker 'n bal in die lug en terwyl Duminy hardloop na die grens, lanseer hy homself in die lug, duik en neem die vangskoot met twee hande.

Duminy speel in die Indiese Premierliga in 2009 nadat die Mumbai Indians hom vir VS$ 950 000 gekoop het. Hy behaal twee vyftigtalle in die toernooi. Hy speel sedert 2014 vir die Delhi Daredevils.

Duminy het die tweede kolwer ná Adam Gilchrist geword om op 99 uitgehaal te word in 'n Wêreldbekerwedstryd. Daar was reeds 36 gevalle waar 'n speler in die negentigs in 'n Wêreldbekertoernooi kleedkamer toe gestuur is.

In September 2017 het Duminy uit toetskrieket bedank, nadat hy vanaf 2008 tot 2017 in 46 toetswedstryde gespeel het. In Mei 2019 het Duminy sy uittrede uit plaaslike krieket aangekondig en in Julie 2019 het hy uit alle vorme van internasionale krieket getree.

Verwysings

Eksterne skakels 

 JP Duminy by CricketArchive
 JP Duminy by Cricinfo

Suid-Afrikaanse krieketspelers
Geboortes in 1984
Lewende mense